Offentligt underskud og gæld i EU-landene 2016 (oktober-indberetning)

Danmark havde sidste år den sjette laveste offentlige bruttogæld (ØMU-gæld) blandt EU-landene, set i forhold til BNP (bruttonationalproduktet). Den danske ØMU-gæld var på 37,7 pct. af BNP. Danmark var sammen med bl.a. Estland, Luxembourg, Bulgarien, Tjekkiet, Rumænien og Sverige blandt de kun 12 EU-lande, som havde en ØMU-gæld under 60 pct. Ifølge ØMU-kriterierne, der er fastlagt i EU-traktaten, er 60 pct. under normale omstændigheder grænsen. Korrigeres den danske bruttogæld for de betydelige statslige finansielle aktiver i form af bl.a. statens indestående i Danmarks Nationalbank og genudlån til statslige selskaber (se nærmere i ØMU-gæld og ØMU-saldo 2016 (oktober-version)), vil det nedbringe gælden med ca. 10 procentpoint.

Grækenlands ØMU-gæld er på 181 pct. af BNP

Med en ØMU-gæld på 181 pct. af BNP havde Grækenland den største ØMU-gæld i EU i 2016. Italien og Portugal havde begge en gæld på omkring 130 pct. af BNP, mens Cyperns, Belgiens, Spaniens og Frankrigs gæld var på omkring 100 pct. af BNP. De 28 EU-lande havde samlet set en gæld på 83,2 pct. af BNP, mens de 19 eurolande havde en gæld på 88,9 pct. Efter flere års stigning er ØMU-gælden for EU-landene set under ét faldet med omkring 3 procentpoint siden 2014.

Det største offentlige underskud i Spanien

To EU-lande havde i 2016 et offentligt underskud (ØMU-saldo), der oversteg 3-procents-kriteriet fra EU-traktaten. Spanien havde med 4,5 pct. af BNP det største underskud, Frankrig havde det næststørste på 3,4 pct., mens Storbritannien og Rumænien begge havde et underskud på omkring 3 pct. af BNP. Underskuddet i Danmark udgjorde 0,6 pct. af BNP i 2016.

Det samlede offentlige underskud i EU overholder grænsen

Af de 19 eurolande lå 17 under 3-procents-kriteriet for det offentlige underskud. Både eurolandene og EU-landene under ét lå samlet set under grænsen med et underskud på 1,5 pct. og 1,7 pct. af BNP. Siden 2009 har disse underskud udvist en konstant faldende tendens med et samlet fald på knap 5 procentpoint.

Forbehold for Frankrigs, Belgiens og Ungarns indberetning

EU-Kommissionen kan tage forbehold for et EU-lands indberetning af ØMU-saldo og ØMU-gæld, hvis der er tvivl om datakvaliteten eller den anvendte metode. EU-Kommissionen, repræsenteret ved Eurostat, har via pressemeddelelse af 23. oktober 2017 taget forbehold for kvaliteten af gælds- og underskudsopgørelsen i Frankrigs, Belgiens og Ungarns oktober-indberetning. Når kvalitetsproblemerne er blevet løst i samarbejde med Eurostat, vil forbeholdene blive ophævet.